དེ་རྗེས་༧ཞྭ་དཀར་བསྟན་པའི་གཙུག་རྒྱན་སྐྱབས་རྗེ་རྒྱལ་བ་སྨན་རིའི་ཁྲི་འཛིན་རིན་པོ་ཆེས་༧རྒྱལ་བ་སྨན་རིའི་ཁྲི་འཛིན་གྱི་མཚན་གནས་བདག་གི་ཐོག་ཏུ་བབས་པར་འབྲེལ་ཡོད་ཀྱི་བླ་ཆེན་དང་སྐྱེས་ཆེན་བོན་འབངས་ཡོངས་ཀྱིས་ཡིད་ཆེས་དང་ཆ་འཇོག་གནང་བ་ལ་ཐུགས་རྗེ་ཆེ་ཞེས་གསུང་བ་དང་སྦྲགས།དེ་སྔ་ཡིན་ནའང་རྣམ་པ་ཚོས་རྒྱབ་སྐྱོར་དང་ཡིད་ཆེས་ཚད་མཐོར་གནང་བ་དང་མུ་མཐུད་ནས་རྒྱབ་སྐྱོར་དང་ལམ་སྟོན་གནང་བའི་འབོད་བསྐུལ་དང་དེ་བཞིན་གཡུང་དྲུང་གི་བོན་རིན་པོ་ཆེ་འདི་ཉིད་མི་ཉམས་གོང་འཕེལ་གཏོང་བ་དང་ཉམས་པ་སླར་གསོ་བྱེད་པར་ང་གཅིག་པོའི་འགྲུབ་ཐུབ་པ་ཞིག་མ་རེད་དེ།རྣམ་པ་ཚང་མས་ཉི་མ་མེ་གྲོགས་དང་ཆར་པ་ཆུ་གྲོགས་ཀྱི་དཔེ་བཞིན་མཐུ་དཔུང་སྡོང་གྲོགས་གནང་ན་འགྲིག་འགྲོ་ཡི་རེད་བསམ་གྱི་ཡོད་ཞེས་གསུང་བ་དང་།མཐར་དོན་བོད་མིའི་སྒྲིག་འཛུགས་ཀྱི་སྲིད་སྐྱོང་མཆོག་དང་སྤྱི་འཐུས་ཚོགས་གཙོ་རྣམ་པ་གཉིས་གཙོས་ཁོང་རྣམས་ལ་མཛད་པ་འཕྲིན་ལས་རྒྱ་ཆེན་པོ་ཡོད་པ་རེད་དེ་མཛད་སྒོ་འདི་དག་གལ་ཆེན་དོན་ཆེན་ཞིག་དུ་བརྩིས་ནས་མཛད་སྒོ་འདིའི་ཆ་ཚང་བཞུགས་པ་ལ་ཐུགས་རྗེ་ཆེ་གསུང་བ་སོགས་ཀྱི་བཀའ་སློབ་ཟབ་རྒྱས་གནང་བ་དང་།བཀའ་སློབ་རྣམས་༧བླ་ཁྲི་མཁན་པོ་དགེ་བཤེས་ཉི་མ་གྲགས་པ་ལགས་ནས་དབྱིན་སྐད་ཐོག་སྦྲགས་ལེན་གྱི་བསྒྱུར་གནང་བ་དང་།